b"\n_START_ARTICLE_\nManuel Barrueco\n_START_SECTION_\nBiografia\n_START_PARAGRAPH_\nComen\xc3\xa7a a estudiar guitarra a l'edat de vuit anys al Conservatori Esteban Salas de Santiago de Cuba. El 1967 emigra amb la seva fam\xc3\xadlia als Estats Units on completa els seus estudis superiors de guitarra al Conservatori Peabody de la ciutat de Baltimore, Maryland. Des de llavors ocupa la c\xc3\xa0tedra de guitarra en aquest conservatori i realitza cursos magistrals anualment amb alumnes d'arreu del m\xc3\xb3n._NEWLINE_La seva carrera art\xc3\xadstica es desenvolupa arreu del m\xc3\xb3n amb concerts i cursos magistrals en les ciutats m\xc3\xa9s importants com Nova York, Los Angeles, Roma, Par\xc3\xads, Barcelona, Madrid, Atenes, Hong Kong, etc._NEWLINE_Manuel Barrueco ha gravat m\xc3\xa9s d'una dotzena de discos col\xc2\xb7laborant amb artistes de renom mundial de la m\xc3\xbasica cl\xc3\xa0ssica, com Pl\xc3\xa1cido Domingo, amb qui va gravar el Concierto de Aranjuez, i d'altres g\xc3\xa8neres com el Jazz, amb Al Di Meola i el Rock, amb Andy Summers._NEWLINE_Manuel Barrueco juntament amb David Russell, s\xc3\xb3n considerats els renovadors de la interpretaci\xc3\xb3 de la guitarra cl\xc3\xa0ssica, els hereus de la primera escola representada per Andr\xc3\xa9s Segovia i Narciso Yepes, i els impulsors de la popularitat actual de la guitarra cl\xc3\xa0ssica arreu del m\xc3\xb3n."